Carel Boshoff bedank uit Orania-beweging ná klagtes | Netwerk24
Carel Boshoff, president van die Orania-beweging, het Saterdag op 'n vergadering van dié beweging se burgerraad bedank.
Dit volg op bewerings dat hy onder meer onregmatig vir hom 'n Mercedes-Benz van R102 000 gekoop en gebruik het, en sy salaris (genoem die presidentshonorarium) met 45% tot R22 000 per maand verhoog het.
Boshoff het in sy openingsrede op die raadsvergadering aangekondig dat hy as president bedank "om oorhoofse verantwoordelikheid te aanvaar vir bestuursgebreke wat in sy termyn ingetree het", lui 'n verklaring wat Saterdagaand uitgereik is.
Boshoff het luidens die verklaring aangevoer dat hy nuwe uitdagings wil aanpak en "graag ruimte wil skep vir nuwe leiers wat na vore moet tree". Húlle moet 'n nuwe era met "nuwe inisiatief en insig tegemoetgaan".
Die burgerraad het 'n mosie aanvaar dat "daar geen sprake van enige misdryf deur enige van sy ampsdraers was nie".
Die raad verbind hom ook tot goeie korporatiewe beheer en verantwoordelikheid van sy ampsdraers, lui die verklaring. Die raad wil sy beheer- en bestuurstelsel met nuwe leiers versterk.